钦定古今图书集成/明伦汇编/宫闱典/第071卷 > 《册成王为皇太子文》同前
## 钦定古今图书集成/明伦汇编/宫闱典/第071卷 > 《册成王为皇太子文》同前

维乾元元年，岁次戊戌，十月庚子朔五日甲辰，皇帝
若曰：“於戏！自昔圣王，咸建储贰，盖将嗣守神器，虔奉
宗禋。是以《礼经》著元贞之德，《易象》载重明之义。朕缵
服鸿绪，丕承前烈，爰升主鬯之贤，实符当璧之命。咨
尔太尉成王俶，道备文武，生资睿哲，温文彰于日就，
孝友禀于天成。往以凶丑肆逆，干戈集事，是能出陪”
戎驾，入奉庙谋，克符丹水之师，实剪绿林之盗，所谓
功定社稷，义临君亲。今万邦以贞，三善斯属，宜膺上
嗣之典，俾践少阳之位。是用命尔为皇太子，以副朕
躬。尔其思王业之艰难，遵圣人之炯戒，非尊贤无以
成德，非广孝无以承亲，远斥便佞，询谋正直，兢兢业
业，庶保于大猷。然后无忝尔祖宗，克“宁我邦家。往钦
哉！丕膺景命！”命不慎欤！